Diari Oficial de la Generalitat Valenciana


Sumari del DOGV 4577, del 01-09-2003 (2003/9688)

DECRET 153/2003, de 29 d'agost, del Consell de la Generalitat, pel qual se segrega part del terme municipal de Polinyà de Xúquer per a constituir un municipi independent amb la denominació de Benicull de Xúquer.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4577

Data del DOGV
:   01-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9688


Data del document
:   29-08-2003

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * Polinyà de Xúquer
    * Benicull de Xúquer
    * divisió administrativa
    * municipi

DECRET 153/2003, de 29 d'agost, del Consell de la Generalitat, pel qual se segrega part del terme municipal de Polinyà de Xúquer per a constituir un municipi independent amb la denominació de Benicull de Xúquer. [2003/9688]
  
L'entitat local menor de Benicull de Xúquer va instar la segregació de part del terme municipal de Polinyà de Xúquer per a constituir un municipi independent amb la denominació de Benicull de Xúquer.
  
Després de la tramitació del corresponent procediment administratiu, la Conselleria de Justícia i Administracions Públiques ha elevat proposta, en la qual s'acredita el compliment dels requisits legals per a la creació d'un municipi independent, com també la concurrència d'un criteri unànime favorable a la segregació per part de totes les instàncies afectades i grups polítics de l'Ajuntament de Polinyà de Xúquer.
  
L'article 31.8 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribuïx a la Generalitat l'alteració de termes municipals, competència que se suma al que disposen l'article 13 de la Llei 7/1985, de 2 d'abril, Reguladora de les Bases del Règim Local, i el Reial Decret 3318/1983, de 25 d'agost, de Traspàs de Funcions i Servicis de l'administració de l'Estat a la Comunitat Valenciana en matèria d'administració local, facultats que, mitjançant el Decret 10/1985, de 21 de juny, del president de la Generalitat, es van assignar al Consell de la Generalitat.
  
En virtut d'això, a proposta del conseller de Justícia i Administracions Públiques, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 29 d'agost de 2003,
  
DECRETE
  
Article 1
  
1. Se segrega part del terme municipal de Polinyà de Xúquer per a constituir un municipi independent amb la denominació de Benicull de Xúquer i amb la capitalitat en el nucli de població de Benicull de Xúquer.
  
2. El nou terme municipal tindrà una extensió aproximada de 3.556.317 m², circumscrits pels límits de la fins ara existent entitat local d'àmbit territorial inferior al municipal de Benicull de Xúquer, i que són els següents:
  
S'inicia en el punt d'encreuament de la línia límit dels termes d'Alzira i Polinyà de Xúquer amb el camí Vell d'Alzira i se seguix per este, creuant l'autopista, fins a arribar a la VV-1103, carretera local de la Muntanya de la Font per Benicull, fins a la VV- 1101, carretera local d'Alzira a Sueca. Seguint esta via en direcció a Benicull, s'arriba a la sèquia Nova, i continuant per esta, en direcció est fins al camí de Corbera a Polinyà, que se seguix fins aproximadament uns cent metres, per on creua un ramal de la sèquia del Rei, continuant per este fins a l'entroncament amb l'esmentada sèquia, se seguix esta fins a arribar novament al camí de Corbera a Polinyà. Seguint este camí i en direcció sud, s'arriba a la línia límit de terme amb Corbera, que s'haurà de seguir en direcció oest, i creuada la A-7, s'enllaça amb el terme d'Alzira, que se seguix fins a arribar, novament, al punt d'origen.
  
Article 2
  
1. Es procedirà a la delimitació de la porció segregada.
  
2. La separació patrimonial i assignació de deutes i càrregues entre el nou municipi de Benicull de Xúquer i el de Polinyà de Xúquer s'efectuarà de conformitat amb les estipulacions jurídiques i econòmiques establides en l'acord plenari de l'Ajuntament de Polinyà de Xúquer, de data 19 de juny de 2002.
  
Article 3
  
Fins que se celebren les eleccions municipals al nou municipi de Benicull de Xúquer, este es regirà i administrarà per una Comissió Gestora, designada per la Diputació Provincial de València, que es constituirà a la casa consistorial o a l'edifici habilitat a l'efecte, d'acord amb els resultats de les eleccions municipals en la mesa o meses corresponents al territori segregat.
  
DISPOSICIONS FINALS
  
Primera
  
Es faculta el conseller competent en matèria d'administració territorial per adoptar les mesures que puga exigir el desenvolupament i execució d'este decret.
  
Segona
  
El present decret produirà efectes el mateix dia de la seua publicació en el Diari Oficial de la Generalitat Valenciana.
  
València, 29 d'agost de 2003
  
El president de la Generalitat Valenciana,
  
FRANCISCO CAMPS ORTIZ
  
El conseller de Justícia i Administracions Públiques,